b'\n_START_ARTICLE_\nFalles de Borriana\n_START_SECTION_\nComissions falleres\n_START_PARAGRAPH_\nA Borriana hi ha actualment 19 comissions falleres, que s\xc3\xb3n: La Merc\xc3\xa8, Barri Val\xc3\xa8ncia, Barri La Vila, Barri Onda, Barri l\'Escorredor, Barri la Ravalera, Barri la Mota, Societat de Ca\xc3\xa7adors, Barri Sant Blai, Societat Centre Espanya, Societat Club Ortega, Pla\xc3\xa7a Chicharro, Club 53, Barri la Bosca, Don Bosco, Quarts de Calatrava, Sant Josep, Rei Jaume I i Cardenal Tarancon. L\'entitat que gestiona tot all\xc3\xb2 relatiu a les Falles \xc3\xa9s la Junta Local Fallera.\n_START_SECTION_\nHist\xc3\xb2ria\n_START_PARAGRAPH_\nEl 16 de mar\xc3\xa7 del 1928 va ser creada la primera falla a Borriana, davant del convent de la pla\xc3\xa7a de la Merc\xc3\xa8. Aquest fet va ser possible gr\xc3\xa0cies a la participaci\xc3\xb3 de Carlos Romero V\xc3\xa8rnia, retor de l\'esgl\xc3\xa9sia de la Merc\xc3\xa8. _NEWLINE_En un principi, anava a ser part d\'un divertiment d\'un grup d\'amics en un sopar, per\xc3\xb2 l\'ajuda de l\'alcalde, en Vicent Enrique, donant unes fustes, va fer que el projecte anara a m\xc3\xa9s. Amb l\'ajuda dels ve\xc3\xafns es va comen\xc3\xa7ar la construcci\xc3\xb3 de la falla en el magatzem de gra del president de la comissi\xc3\xb3, en Manuel Mart\xc3\xad Felis._NEWLINE_Durant els anys 20, Borriana passava per una \xc3\xa8poca de gran esplendor econ\xc3\xb2mic gr\xc3\xa0cies al comer\xc3\xa7 de la taronja. Per aix\xc3\xb2, la primera falla va intentar ridiculitzar a aquells que pretenien fer negoci amb la venda de taronges amb ostentoses oficines, front a aquells llauradors que nom\xc3\xa9s volien vendre per poder sobreviure. Es va ficar en un extrem un ninot prim, front a una ostentosa i luxosa taula de despatx, i davant, una caixa de cabals oberta plena de teranyines. En l\'altre extrem hi havia un ninot gros vestit de llaurador que es fumava un gran pur, i que estava assegut en una xicoteta taula amb una gerra gran amb la inscripci\xc3\xb3 "Haber" i una altra petita on es llegia "Debe"._NEWLINE_Amb a\xc3\xa7\xc3\xb2 es tractava de caricaturitzar la societat del moment, fent una cr\xc3\xadtica al que passava al barri i la zona. Per aix\xc3\xb2, en Jos\xc3\xa9 Borja, dibuixant i caricaturista borrianer, va pintar en un dels laterals de la falla un comerciant que fugia d\'uns llauradors amb bastons en la m\xc3\xa0, fent al\xc2\xb7lusi\xc3\xb3 a uns fets que havien ocorregut uns dies abans._NEWLINE_A aquesta festa va acudir tot el poble de Borriana i gent dels pobles del voltant, que volien observar el monument. Aix\xc3\xad va comen\xc3\xa7ar la hist\xc3\xb2ria d\'una de les festes m\xc3\xa9s importants de Borriana.\n_START_SECTION_\nLes Creus de maig\n_START_PARAGRAPH_\nA principis del mes de maig, cada Falla planta dos creus (una per cada monument faller) adornades amb flors en homenatge a la Mare de D\xc3\xa9u. Les creus romanen plantades durant tres dies, adornades amb vistosos jardins amb aigua, flors i altres motius decoratius.'